DA Den Europæiske Unions Tidende CE 78/284

(2004/C 78 E/0284)

SKRIFTLIG FORESPØRGSEL E-3438/03

af Koenraad Dillen (NI) til Kommissionen

(20. november 2003)

Om: Renoveringen af Berlaymont-Bygningen

Renoveringen af Berlaymont-Bygningen på Place Schuman i Bruxelles har nu været i gang i nogle år. På grund af omfattende asbestforurening har bygningen i praksis næsten måttet rives ned.

Kan Kommissionen oplyse med sikkerhed, hvornår renoveringsarbejderne definitivt vil være afsluttede?

Hvilken dato forventedes arbejdet oprindeligt at være afsluttet?

Hvad blev udgiften anslået til, da der blev skrevet kontrakt om arbejdet?

Hvilke virksomheder har deltaget i renoveringen?

Ved Kommissionen i øjeblikket, hvad den samlede udgift til renovering af Berlaymont-Bygningen vil blive?

Svar afgivet på Kommissionens vegne af Neil Kinnock

(20. januar 2004)

Den 13. november 2002 underskrev Kommissionen en kontrakt med den belgiske regering, hvori følgende overtagelsesdatoer er fastsat:

— 31. december 2003 for hoveddelen (tårnet)

— 31. marts 2004 for Kommissionens mødelokale og de tilknyttede tolkefaciliteter (13. etage)

— 30. juni 2004 for multimediezonen (pressecentret).

Ansvaret for renoveringen ligger fuldt ud hos den belgiske regering (SA Berlaymont 2000).

Det er blevet klart i forbindelse med de seneste møder, som Kommissionens næstformand, der er ansvarlig for personale og administration, har haft med den belgiske finansminister Didier Reynders, at til trods for fremskridt med renoveringen vil den faktiske overtagelsesdato for bygningens hoveddel (tårnet) blive sidst i april 2004, og for Kommissionens mødelokale (13. etage) og multimediezonen sidst i juni 2004. Som Kommissionen bekendtgjorde på sit offentlige pressemøde den 16. december 2003, ville overtagelsen af bygningen inden for denne tidsplan gøre det muligt for Kommissionens nye formand og det relevante personale at flytte ind i Berlaymont-bygningen i god tid, før den nye Kommission tiltræder den 1. november 2004. Ingen yderligere forsinkelser vil dog blive accepteret.

Som det måske også er det ærede medlem bekendt, er den belgiske regering fra den 1. januar 2004 indtil Berlaymont-bygningen er overdraget ansvarlig for alle lejeomkostninger i forbindelse med de afløsnings-bygninger, som Kommissionen benytter i stedet for Berlaymont-bygningen. Forsinkelser i forbindelse med færdiggørelsen af 13. etage (som omfatter Kommissionens mødelokale) ud over den 1. april 2004 vil desuden resultere i, at der pålægges økonomiske sanktioner, som skal betales til Kommissionen. Der vil blive pålagt lignende sanktioner, hvis multimediezonen ikke overdrages den 1. juli 2004.

Kommissionen angav de anslåede omkostninger for renoveringen af Berlaymont-bygningen i sit svar på skriftlig forespørgsel E-3439/01 af Frank Vanhecke (1). I dette svar blev der nævnt et beløb på 13,1 mia. BEF (324 mio. EUR), som blev fastsat i aftalememorandummet fra 1997 mellem den belgiske regering og Kommissionen. De anslåede omkostninger opstillet af SA Berlaymont 2000 i dette selskabs årsberetning for 2000 (offentliggjort i juni 2001) var på 20,2 mia. BEF (500 mio. EUR).

Ifølge kontrakten beløber Kommissionens anskaffelsesomkostninger for Berlaymont-bygningen efter renoveringen sig til 553 mio. EUR, hvilket omfatter 503,3 mio. EUR for Kommissionens del af renoverings-omkostningerne og 49,6 mio. EUR for bygningens værdi før renovering. Kommissionen har dog ikke adgang til detaljer om de reelle og/eller endelige omkostninger for renoveringen, da disse tal kun er til rådighed for den belgiske regering. Det er dog klart, at forsinkelser i arbejdets udførelse har forhøjet de endelige omkostninger betydeligt. Ifølge en rapport udarbejdet af Ernst and Young for Kommissionen dateret den 16. juli 2002 kan de samlede omkostninger beløbe sig til 29,044 mia. BEF (719 mio. EUR).

Renoveringen af Berlaymont-bygningen ledes at et konsortium ved navn EuroConstruct, som er sammensat af to virksomheder: Bouygues (FR) og Strabag (DE).

(1) EFT C 160 E af 4.7.2002.